|  |  |
| --- | --- |
|    | **Šiam straipsniui ar jo daliai trūksta išnašų į šaltinius.**Jūs galite padėti Vikipedijai pridėdami tinkamas išnašas su šaltiniais. |

Protmušio simbolis.
**Protmušis** – intelektualus komandinis žaidimas, kuris vyksta kartą per savaitę Vilniaus universiteto Matematikos ir informatikos fakulteto 101 auditorijoje (anksčiau dažniausiai Gamtos mokslų fakulteto Didžiojoje auditorijoje) arba kitur Vilniaus universiteto patalpose. Jame dalyvauja (arba dalyvavo) studentai iš visų VU fakultetų, taip pat yra ar buvo dalyvių iš Vilniaus Gedimino technikos universiteto, Mykolo Romerio universiteto, Vilniaus pedagoginio universiteto, Vilniaus dailės akademijos, ISM Vadybos ir ekonomikos universiteto, Kauno technologijos universiteto, Vytauto Didžiojo universiteto, Stokholmo aukštosios ekonomikos mokyklos Rygoje, Generolo Jono Žemaičio Lietuvos karo akademija, Vilniaus kolegijos, Vilniaus statybos ir dizaino kolegijos, jau baigusių aukštąjį mokslą bei dar jo nepradėjusių (moksleiviai iš Vilniaus licėjaus, Vilniaus jėzuitų gimnazijos). Protmušis pirmą kartą surengtas 1997-aisais metais. Dvidešimt antrajam sezone, vykusiame 2013 m. rudenį, dalyvavo 21 komanda.

Kai kuriuose (dažniausiai neoficialiuose šaltiniuose) žaidimas yra įvardijamas kaip **Protmūšis**.

Taisyklės
---------

Protmušio rungtynių vaizdas (matosi viena iš komandų ir žiūrovai, varžovų komanda – dešiniau).
Protmušio komanda tariasi dėl atsakymo.
Tradiciškai kiekvienose Protmušio rungtynėse viena prieš kitą žaidžia dvi arba trys komandos. Vienu metu už vieną komandą gali žaisti nuo trijų iki penkių žmonių. Rungtynių metu paeiliui yra pateikiama dešimt iš anksto parengtų klausimų, kurie yra parodomi projektoriaus ekrane (stengiamasi pateikti tokius klausimus, kuriems atsakyti reikėtų tiek žinių, tiek loginio mąstymo). Pateikus klausimą, abi komandos turi minutę laiko tartis tarpusavyje. Kai kuri nors komanda nusprendžia, kad atsakymą sugalvojo, spaudžia mygtuką ir atsakinėja. Jei atsakymą vedėjas ir/arba teisėjas įskaito, komandai skiriamas taškas ir ekrane parodomas pilnas atsakymas, o jei ne – teisę galvoti iki skirtosios minutės pabaigos ir bandyti atsakinėti turi varžovų komanda (kiekviena komanda į vieną klausimą gali bandyti atsakinėti tik kartą). Ta komanda, kuri iš dešimties klausimų atsako daugiau, laimi. Jei po dešimties klausimų abi komandos turi po lygiai taškų ir rungtynės vyksta reguliariajame sezone, skelbiamos lygiosios; jei taip įvyksta atkrintamųjų varžybų metu, žaidžiamas pratęsimas, kuriame pateikinėjami papildomi klausimai iki tol, kol kuri nors komanda atsako teisingai – ta komanda tada ir yra skelbiama nugalėtoja. Pusfinaliuose yra pateikiama ne po dešimt, bet po dvylika klausimų, o finale – penkiolika. Oficialios Protmušio taisyklės (15 sezonas)[neveikianti nuoroda], Oficialios Protmušio taisyklės (16 sezonas)[neveikianti nuoroda], Oficialios Protmušio taisyklės (17 sezonas)[neveikianti nuoroda], Oficialios Protmušio taisyklės (20 sezonas).

Turnyro sistema
---------------

Pereinamoji Protmušio „taurė" (stiklinės smegenys), teikiama sezono čempionams.
Kiekvienais metais yra surengiami du čempionatai (sezonai), pavasarį ir rudenį (tarp jų būna egzaminų sesijos ir studentų atostogos). Kiekvienas čempionatas susideda iš varžybų grupėse (reguliariojo sezono) ir atkrintamųjų varžybų. Grupių skaičius priklauso nuo dalyvaujančių komandų kiekio, tad sistema šiek tiek kinta. Kai kuriuose sezonuose dalyje mačų žaidžia po tris komandas.

Kiekvieną dieną, kai vyksta Protmušis, paprastai yra žaidžiama po ketverias rungtynes (per finalo ketvertą – trejas rungtynes) ir viskas užtrunka apie dvi valandas. Dvidešimtajame sezone Protmušio varžybos vykdavo kiekvieną trečiadienį nuo 18:30. Ateiti pažiūrėti varžybų gali kiekvienas norintis.

Greta pagrindinio čempionato nuolatos vyksta ir kitokie žaidimai: nė vienai komandų neatsakius į klausimą, galimybę atsakinėti turi žiūrovai (o čempionato pabaigoje paskelbiami daugiausiai klausimų atsakę žiūrovai), yra renkami geriausi klausimai bei skelbiami daugiausiai klausimų atsiuntę žaidėjai ir žiūrovai (klausimus gali siųsti bet kas), visiems susirinkusiems yra užduodami papildomi klausimai, kuriuos atsakius galima laimėti specialius prizus.

Klausimai
---------

Per Protmušio varžybas ekrane parodomo klausimo pavyzdys.
Ekrane parodomo atsakymo pavyzdys (atsakymas į viršuje esantį klausimą).
Protmušyje užduodami klausimai reikalauja tiek žinių, tiek loginio mąstymo. Jie būna iš įvairių sričių (pavyzdžiui, istorijos, geografijos, dailės, fizikos, biologijos, technikos istorijos ir naujovių, muzikos). Dažniausiai klausimai yra apie kokius nors menkai žinomus dalykus ar įvykius ir todėl atrodo sunkūs, bet iš esmės atsakymą į kiekvieną klausimą galima išmąstyti remiantis bendromis žiniomis apie susijusius dalykus. Geras Protmušio klausimas yra tas, į kurį niekas negali atsakyti iš karto ir tik po pasitarimo, kuriame kiekvienas komandos narys išreiškia savo nuomonę ir pastebėjimus, komanda sugalvoja atsakymą. Klausimų, į kuriuos kuri nors iš žaidžiančių komandų atsako teisingai, skaičius įvairiose rungtynėse yra skirtingas (kai kuriose teatsakomi keli klausimai, o kitose – kai žaidžia stipriausios komandos – beveik visi), bet dažniausiai dvikovose komandos atsako pusę ar 60 % klausimų.

Kiekvienas klausimas susideda iš dviejų skaidrių – klausimo ir atsakymo. Klausimo skaidrėje dažniausiai būna įžanga (skirta apibūdinti būsimo klausimo temą, sukelti įtampą prieš klausimo pasakymą ir pagelbėti būsimosiose atsakymo paieškose) ir pats klausimas. Atsakymo skaidrėje būna išsamus atsakymas į klausimą. Protmušio tikslas nėra vien linksminti žmones, bet ir plėsti žaidėjų ir žiūrovų žinias, tad klausimai apie įdomius, bet menkai žinomus dalykus, yra ypač vertinami. Tiek klausimo, tiek atsakymo skaidrė būna iliustruota nuotraukomis. Retkarčiais būna klausimų su animuotais ar videointarpais arba su garso įrašais.

Visi (tiek dalyviai, tiek žiūrovai, tiek kiti žmonės) gali siųsti klausimus Protmušiui (dalyvių atsiųsti klausimai nebūna pateikiami tų rungtynių, kuriose žaidžia jų komandos, metu). Pilnas aprašymas, kokie turėtų būti Protmušio klausimai, ir patarimai klausimų kūrėjams Archyvuota kopija 2012-01-31 iš Wayback Machine projekto..

Istorija
--------

Protmušis pirmą kartą surengtas 1997-aisias metais. Reguliariai, po du čempionatus per metus, yra rengiamas nuo 2003-iųjų metų. Ilgainiui Protmušis augo ir plėtėsi. Daugėjo dalyvaujančių komandų, didėjo skaičius fakultetų ir universitetų, kurių studentai žaidžia Protmušyje. Gerėjo technika (pavyzdžiui, paprastą rankų kėlimą išreiškiant norą atsakinėti komandoms pakeitė stalinių lempų junginėjimas, o nuo penktojo sezono – specialiai sukurti mygtukai), daugėjo organizatorių ir klausimų kūrėjų, atsirado ir daugėjo rėmėjų, kurie sudarė sąlygas išlaikyti interneto svetainę bei pradėti teikti prizus, buvo sukurta ir gerinama interneto svetainė bei forumas.

Protmušis buvo ne kartą aprašytas studentiškoje spaudoje. 2006 m. rudenį Protmušiui taip pat buvo paskirtas straipsnis Lietuvos Ryto priede Sostinė, rodytas siužetas LRT laidoje Labas Rytas. Nuo 2006 m. pavasario Protmušis bendradarbiauja su Tarptautine Viktorinų Asociacija. Tais metais pirmąkart Lietuvoje surengtas Pasaulio viktorinos (kvizų) čempionato nacionalinis etapas. 2006 m. gruodį Protmušio atstovai dalyvavo Europos Viktorinos Čempionate Paryžiuje, kur buvo pademonstruotas Protmušio žaidimas. 2008 m. Protmušis aprašytas dienraštyje 15 min.

Demonstracinis Protmušio žaidimas Europos viktorinos (kvizų) čempionate Paryžiuje 2006 m. gruodį. Žaidžiama pagal iki 2004 m. pabaigos buvusią tvarką, kuomet komandų noro atsakinėti išreiškimui naudotos stalinės lempos.
Antrajame sezone, 2003-iųjų rudenį, dalyvavo 10 komandų, visos jos buvo iš VU Gamtos mokslų fakulteto bei VU Chemijos fakulteto.
  
Trečiasis sezonas (2004 m. pavasaris) - 16 komandų, jau iš įvairių VU fakultetų.
  
Ketvirtasis sezonas (2004 m. ruduo) - 15 komandų.
  
Penktasis sezonas (2005 m. pavasaris) - 21 komanda, jau ne vien iš Vilniaus universiteto.
  
Šeštasis sezonas (2005 m. ruduo) - 22 komandos.
  
Septintasis sezonas (2006 m. pavasaris) - norą dalyvauti pareiškė 26 komandos. Dėl komandų gausos pirmąsyk teko rengti papildomas atrankos varžybas, po kurių toliau dalyvauti liko 20 komandų.
  
Aštuntasis sezonas (2006 m. ruduo) - 28 komandos.
  
Devintasis sezonas (2007 m. pavasaris) - 35 komandos, jau ne vien iš Vilniuje įsikūrusių aukštojo mokslo įstaigų.
  
Dešimtasis sezonas (2007 m. ruduo) - 24 komandos.
  
Vienuoliktasis sezonas (2008 m. pavasaris) - 27 komandos.
  
Dvyliktasis sezonas (2008 m. ruduo) - 28 komandos.
  
Tryliktasis sezonas (2009 m. pavasaris) - 38 komandos.
  
Keturioliktasis sezonas (2009 m. ruduo) - 30 komandų.
  
Penkioliktasis sezonas (2010 m. pavasaris) - 22 komandos.
  
Šešioliktasis sezonas (2010 m. ruduo) - 24 komandos.
  
Septynioliktasis sezonas (2011 m. pavasaris) - 21 komanda.
  
Aštuonioliktasis sezonas (2011 m. ruduo) - 28 komandos.
  
Devynioliktasis sezonas (2012 m. pavasaris) - 24 komandos.
  
Dvidešimtasis sezonas (2012 m. ruduo) - 36 komandos.
  
Dvidešimt pirmasis sezonas (2013 m. pavasaris) - 27 komandos.
  
Dvidešimt antrasis sezonas (2013 m. ruduo) - 21 komanda.

Be oficialių sezonų buvo organizuojamos ir kitos Protmušio rungtynės ir miniturnyrai – parodomosios varžybos, skirtos populiarinti žaidimą, taip pat teminės varžybos, rengtos kaip įvairių didesnių renginių (moksleivių olimpiadų, pirmakursių studentų stovyklų, fantastų renginių (Lituanicon, Hukonas) ir kt.) dalis. Šių varžybų metu žaidimo taisyklės ir klausimai gali skirtis nuo įprastų (pavyzdžiui, visi klausimai gali būti susiję su renginio tema).

Pagal dabartines taisykles kiekvienoje komandoje galima registruoti nuo 5 iki 8 žaidėjų. Kai kurios komandos dalyvauja Protmušyje daug metų (yra žaidėjų, dalyvaujančių nuo pat 1997-ųjų), o kitos išsiskirsto po vieno ar kelių sezonų; prieš kiekvieną sezoną užsiregistruoja bent kelios naujos komandos. Dalis komandų atstovauja fakultetams (t. y. visi jų nariai yra tam tikro fakulteto studentai), o kitose yra narių iš įvairių mokslo įstaigų.

Ilgą laiką Protmušio varžyboms teisėjavo dėstytojas Kastytis Beitas.

Panašūs žaidimai
----------------

Panašūs į Protmušį žaidimai rengiami ir kitose šalyse. Pažymėtini[reikalingas šaltinis] du sovietmečiu išpopuliarėję ir iki šiol rengiami žaidimai rusų kalba - „Kas? Kur? Kada?" ir „Brein-ring", abu žaidimai turi dar ir televizines versijas. „Brein-ring" savo pavadinimo reikšme („Smegenų ringas"), žaidimo taisyklėmis ir atributika į Protmušį yra panašus labiau. 

| Šalis | Pavadinimas | Vedėjas | Kanalas | Kalba | Rodomas nuo | Internetinis puslapis |
| --- | --- | --- | --- | --- | --- | --- |
|  Baltarusija | *Брэйн-ринг* | Leonidos Kuprida | ONT | Rusų | 2010 |  |
|  Rusija | *Брэйн-ринг* | Andrejus Kozlovas | CT, Pirmasis kanalas, TVC, STS | Rusų | 1989 |  |
|  Ukraina | *Брэйн-ринг* | Olegas Buzina | K1, Inter | Ukrainiečių, Rusų | 2006 |  |
|